Jarkko maksaa 2500 €/kk vuokraa Kojamon Lumo-asunnostaan ja ei voisi olla tyytyväisempi – Kojamo kertoo tehneensä voittoa viime vuonna reilun miljardin

Itäkeskuksessa Lumon vuokrat saavat Kalasatamaa enemmän risuja. Kalasatamassa asuva Jarkko Huttunen ei enää muuttaisi yksityiselle vuokranantajalle.

Lumo-vuokralaiset pitävät asumista kalliina, mutta laadukkaana. Taloussanomien haastattelemat Lumo-asujat tunnistavat yhtiöön kohdistetun kritiikin: vuokrat nousevat vuosittain merkittävästi ja yksityisellä voisi asua halvemmalla.

Toisaalta Lumo-asunnon löytymisen helppoutta ja nopeaa asiakaspalvelua kiitellään.

Taloussanomat jalkautui Helsinkiin kysymään Lumon vuokratasosta ja vuokrankorotuksista, kun Lumon omistava Kojamo kertoi tehneensä vuoden 2019 aikana voittoa reilun miljardin.

Itäkeskuksessa vuokrankorotukset vetävät apeaksi

Helsingin Itäkeskuksessa oli torstaina rauhallista. Marketta Väre kantaa kädessään oksia Kauppakartanonkadulla sijaitsevan kerrostalon pihalla.

Väre on eläkkeellä ja asunut Lumo-asunnossa seitsemän vuotta. Hänen 69 neliömetrin kolmionsa vuokra on 1288 euroa.

Asuntoon muuttaessa se oli vain tuhannen euron paikkeilla. Vuokrankorotukset ovat olleet noin 40 euroa vuodessa, välivuosia ei ole ollut.

– Hävyttömän kallista tämä on. Yksityisellä olisi halvempaa. Ei siellä vuokra nouse aina joka vuosi, Väre huokaa.

Hän kertoo pohtineensa poismuuttoa, mutta Itäkeskuksen hyvät palvelut ovat pitäneet hänet kodissaan. Väre pitää aluetta rauhallisena ja seutua mukavana.

Syrjemmäksi hän ei halua muuttaa.

Marketta Väreen mukaan Lumolla asiat hoituu, mutta vuokria hän pitää hävyttöminä.­

Väre toteaa, että korotukset voisivat olla siedettäviä, mikäli nainen ei olisi jo eläköitynyt.

– Palkka nousisi ehkä myös ja kattaisi korotuksia.

Lumon palveluita Väre kuitenkin kehuu, joskin huoltoyhtiötä pitää lähes aina hoputtaa.

– Kun valittaa, niin asiat hoituvat hyvin. Muuten esimerkiksi pihalle pudonneita lehtiä ei hoideta pois.

Televisiossa pyörineiden mainosten kaltaisena Väre ei kuitenkaan Lumoa pidä.

– Siellä kaikki on niin siistiä. Meillä tuo Lumo-kylttikin on kulunut.

Samassa kerrostalossa asuva Jouni Pääkkönen on viemässä roskia ja vahvistaa Väreen sanoman.

Pääkkönen on niin ikään asunut asunnossa noin seitsemän vuotta, jonka aikana vuokra on kivunnut 900 eurosta 1165 euroon. 61 neliöinen kaksio alkaa käydä Pääkköselle kalliiksi.

– Asumistukea tässä joutuu pian hakemaan, eläkeläismies toteaa.

Pääkkönen on yrittänyt löytää uutta vuokra-asuntoa, mutta vielä ei ole tärpännyt. Hän kertoo, että aivan liki sijaitsevassa kaupungin vuokra-asunnossa kaksio maksaisi 600 euroa.

Mies pitää hintaeroa päättömänä.

– Mutta ei niihin kaupungin asuntoihin tunnu pääsevän.

Jouni Pääkkönen saattaa joutua nostamaan asumistukea, mikäli vuokrat vain jatkavat nousuaan.­

Lumon palveluita myös Pääkkönen kehuu. Kun kraana vuotaa, se hoidetaan välittömästi kuntoon. Vuokrankorotuksiin mies toivoisi silti malttia.

– Ehkä tänä vuonna, kun julkisivua remontoidaan. Ehkä se näkyisi jonain alennuksena vuokrassa.

Kovin luottavainen mies ei ole.

Kalasatamassa kehutaan Lumon palveluita

Vielä Itäkeskustakin uinuvampi on Helsingin Kalasatama, jossa sijaitsee parikin Lumo-asuntoa.

Kalasataman Lumo-vuokralaiset ovat tyytyväisempiä asumisensa hintaan kuin itäkeskuslaiset.

Capellan puistotiellä asuva Pertti kertoo maksavansa merinäköalallisesta 65 neliömetrin kolmiosta 1750 euroa. Asuntoa hän pitää hinta-laatusuhteeltaan hyvänä, sillä kunto on priimaa.

Hän aikoo toisaalta asua asunnossa vain vuoden ja hakeutua sitten hieman halvempaan.

– Pidempään asumiseen tämä olisi liian kallis, mutta tässä tilanteessa ihan hyvän hintainen. Vuokraaminen oli helppoa ja kaikki toimi niin kuin pitikin.

Pertti pääsee myös kuntoilemaan, sillä kuntosali sisältyy vuokraan. Pertti toivoi, ettei häntä kuvattaisi.

Kasvottomana halusi pysyä myös Leonkadulla asuva Maija. Hän on asunut 65 neliön kolmiossaan kolme vuotta ja nykyinen vuokra on 1700 euroa.

Maija sanoo, että vuokra on korkea ja noussut vuosittain. Tarkkaa nousua hän ei muista, mutta arvelee sen olleen parikymmenen euron luokkaa vuosittain.

– Toisaalta, me maksamme sijainnista. Tämä on meidän valintamme.

Kuvaan suostui sen sijaan ehkä Kalasataman kalleimmassa Lumo-kodissa asuva Jarkko Huttunen.

Hän asuu perheensä kanssa sadan neliön kattohuoneistossa ja maksaa vuokraa noin 2500 euroa kuukaudessa.

Vuokraan sisältyy autopaikka ja vesimaksu.

– Lumoa voin kehua varauksetta. Kaikki toimii niin kuin pitääkin ja palvelusalttius on erinomaista. Pyysimme ulos hiekkalaatikkoa ja sekin järjestyi.

Jarkko Huttunen ei muuttaisi enää yksityiselle vuokranantajalle.­

Huttunen kertoo, että vuokra-asuminen on valinta. Hän omistaa naisystävänsä kanssa monia sijoitusasuntoja, mutta oman kodin omistaminen ei ole heille tärkeää.

Huttusen mukaan vuokra-asuminen tuo joustavuutta ja he asuvat unelmakodissaan täydellisessä sijainnissa.

Pois ei olekaan mikään kiire.

– Noita tornitalojen huoneistoja käytiin katsomassa, mutta niissä ei ollut omaa saunaa. Muutamme siis tästä varmaan vasta silloin, kun tämä käy pieneksi lasten kasvaessa.

Aiemmin Huttunen on asunut yksityisellä vuokranantajalla, mutta enää hän ei sellaiseen lähtisi.

– Sen pitää olla Lumo tai jokin muu iso yhtiö. Kaikki sujuu niin paljon paremmin Lumon kanssa ja tuntuu, että meistä välitetään.